Den hovedmistænkte 18-årige har under et retsmøde tilstået et knivangreb i Turku i Finland, der i fredags kostede to mennesker livet og sårede yderligere otte.

Marokkaneren er sigtet for to drab og otte drabsforsøg og ifølge anklageren med det formål at begå terror.

Motivet bag angrebet er fortsat uvist, men den 18-årige nægter, at der er tale om terror.

Læs også : Finsk politi sigter asylansøger for terror

Det fortæller hans forsvarer, Kaarle Gummerus, efter retsmødet.

Tilståelsen kom tirsdag, hvor den mistænkte deltog i et lukket retsmøde via en videoforbindelse fra hospitalet, hvor han bliver behandlet for et skudsår i benet. Et skudsår, som han fik, inden han blev anholdt.

Fire andre anholdt

Ud over den 18-årige hovedmistænkte er fire andre mistænkt i sagen. Alle er marokkanere, skriver TT.

Tre af mændene blev varetægtsfængslet. De er som som den 18-årige marokkaner sigtet for drab og drabsforsøg med terror som formål.

Den fjerde mand er sigtet for medvirken til angrebet, men han er løsladt igen. Det skriver TT.

Læs også : Flere lejligheder er blevet ransaget efter finsk terror

Angrebet skete fredag, da det finske politi klokken 16.02 modtog en besked om, at en mand i centrum af Turku angreb folk med en kniv.

Finsk politi har tidligere sagt, at gerningsmanden primært angreb kvinder. De to dræbte og seks af de otte sårede var kvinder.

Tippet om radikalisering

Det finske sikkerhedspoliti Skypo blev tidligere i år kontaktet angående den 18-årige, som man frygtede var radikaliseret. På trods af henvendelsen kom han ikke på Skypos liste over 350 potentielle terrorister.

Den 18-årige marokkaner havde søgt asyl i Finland, men han fået afslag. Den beslutning ankede han, og der er ifølge det finske nyhedsbureau FNB endnu ikke truffet en afgørelse i sagen.

Ifølge den tyske nyhedskanal Deutsche Welle kom marokkaneren til Finland gennem Tyskland, hvor han var mistænkt for flere forbrydelser. Det tyske nyhedsbureau dpa skriver, at han skal have anvendt flere falske identiteter under sin tid i Tyskland.

Også to af de andre mistænkte gerningsmænd er kendt af politiet i Tyskland, skriver TT.